Av Cecilie Myrseth, fiskeripolitisk talsperson (Ap)
Spør du fiskerinæringa om hva de trenger, er det ett svar som går igjen: Stabile og forutsigbare rammebetingelser. Dessverre har fiskeriminister Per Sandberg (FrP) bidratt til det motsatte.
Først ville han kutte båndet mellom kyst og land ved å avvikle pliktordningen, og overføre fiskerettighetene fra kysten til trålerne. Så trakk han heldigvis saken. Like etterpå dukket den opp igjen i Jeløya-erklæringen. Der vil regjeringen «Legge frem en ny stortingsmelding om pliktsystemet». Sandberg varslet at den ville komme våren 2018.
Arbeiderpartiet har etterlyst den flere ganger. Vi venter fortsatt.
Legg til den såkalte Klo-saken, hvor Sandberg på egenhånd åpnet for at industrien får kjøpe kvote og båt. Tilbake står vi med ei næring som stadig opplever nye stormkast og der våre grunnsteiner og grunnlover utfordres. Vi står også igjen med et Storting som har færre saker å jobbe med, for en av Norges viktigste fremtidsnæringer.
Arbeiderpartiet sin ambisjon er at Norge skal være verdens fremste sjømatnasjon. Vi står klare til å behandle hvilken som helst sak, bare Sandberg leverer Stortinget det han lover. Våre svar vil alltid ta utgangspunkt i at fisken eier vi i fellesskap og at den skal komme kysten til gode. Vi vil utvikle industrien og søke etter løsninger som kan gi helårlige arbeidsplasser. Det er viktig å skape, men like viktig å dele. Men vi ønsker ikke evigvarende kvoter og strukturering under 11 meter. Vi vil ha en fiskereid flåte, og vi er garantister for at de tre grunnlovene Havressursloven, Deltakerloven og Fiskesalgslagsloven ligger fast.
Kystflåten bidrar til å skape aktivitet blant de mange fiskemottakene langs kysten. Derfor advarer vi mot en strukturering under 11 meter, som kan føre til en halvering av den minste flåten. Det vil igjen gi mer fisk på færre hender og gjøre inngangsbilletten for å gå inn i næringa enda høyere. Når det kommer til strukturkvoter, er vårt utgangspunkt at de skal føres tilbake til sine grupper som opprinnelig avtalt fra 2026 og utover.